আলি আল হাজ
আলি জামাল আল হাজ (আরবি: علي جمال الحاج, ইংরেজি: Ali Al Haj; জন্ম: ২ ফেব্রুয়ারি ২০০১; আলি আল হাজ নামে সুপরিচিত) হলেন একজন লেবানীয় পেশাদার ফুটবল খেলোয়াড়। তিনি বর্তমানে লেবানীয় ক্লাব আল আহাদ এবং লেবানন জাতীয় দলের হয়ে আক্রমণভাগের খেলোয়াড় হিসেবে খেলেন। তিনি মূলত দ্বিতীয় আক্রমণভাগের খেলোয়াড় হিসেবে খেললেও মাঝেমধ্যে আক্রমণাত্মক মধ্যমাঠের খেলোয়াড় হিসেবে খেলেন। ২০১৯ সালে, আলি লেবানন অনূর্ধ্ব-২৩ দলের হয়ে লেবাননের বয়সভিত্তিক পর্যায়ে অভিষেক করেছিলেন। প্রায় তিন বছর যাবত লেবাননের বয়সভিত্তিক দলের হয়ে খেলার পর, তিনি ২০২২ সালে লেবাননের হয়ে আন্তর্জাতিক পর্যায়ে অভিষেক করেছেন; লেবাননের জার্সি গায়ে তিনি এপর্যন্ত ১৩ ম্যাচে ১টি গোল করেছেন।